**Alerg desculț, iubito**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi plouă trist și norii se răzbună

Pe banca noastră și pe „Bastion”,

Se-ascunde soarele, ar vrea s-apună,

După fereastră la „Café Pardon”.

Pe-aleea spre cetate curg șiroaie

Și plânge molcom zidul cenușiu,

Alerg desculț, iubito, fără straie

Aș vrea s-ajung la tine, dar nu știu

Ai pus sau nu încuietori la poartă

Ori inima zălog la cineva...

E drumul lung, n-am GPS, nici hartă,

Dar zeii mi-au prezis că ești a mea.

- Pe-aici doar vântul biciuieşte strada,

Zile şi nopţi alene se succed,

Bătrânul zid şi-acoperă arcada

(Lunatic, un bizar encicloped),

Cu mâini de plumb, notează prin anale

Convoi prelung de şterse amintiri...

Iubiri de foc, romanţe senzuale,

Alcovuri cu parfum de trandafiri.

Eu la etaj, în cafeneaua goală,

Sorb din espresso, iar un gramofon

Cântă-n surdină şi-un vinil de smoală

Alunecă prin vise la „Pardón”.

Ioan Grigoraș Liliana Trif

Din volumul Din paradisul aproape pierdut -

Editura PIM Iași - 2015